Et nyt arkæologisk fund viser, at der har ligget en militær forlægning for 2000 år siden ved Ørre mellem Holstebro og Herning.

En forlægning er et opholdssted, hvor en gruppe mennesker har slået sig ned i en begrænset periode, og i Ørre har cirka 1000 mænd i nogle år holdt sig kampklare med produktion af blandt andet våben.

Læs også : Mere guld dukket op: Danmarks største vikingeskat bliver ved med at vokse

Arkæologerne havde regnet med at finde en landsby, men endte altså med at stå med noget helt andet.

- Det er meget, meget specielt. Vi havde en idé om, at det ville være et godt fund, men vi har virkelig skullet gøre plads i vores hoveder, for at forstå det, fortæller inspektør ved Museum Midtjylland, Martin Winther Olesen.

Han har sammen med kolleger og et hold studerende fra Københavns Universitet arbejdet på udgravningen i fem uger.